En lastbil holdende ved Skolegade i Nørager blev natten til mandag udsat for dieseltyveri. Nordjyllands Politi modtog anmeldelsen klokken 5.10. Tyvene havde brudt tankdækslet op og tømt tanken. I sidste uge kørte et par potentielle dieseltyve i grøften i nærheden af Aars. I bilen efterlod de en tom palletank. Vagtchef ved Nordjyllands Politi, Per Vagn Nielsen, erkender, at dieseltyveri er et generelt problem i Nordjylland. - Det er meget benyttet, og det foregår typisk om natten, hvor der er nogen, der kører rundt for at stjæle diesel. Det bliver ofte stjålet, hvor der er flere lastbiler samlet. Det sker også på private parkeringspladser, siger Per Vagn Nielsen. Nordjyllands Politi erkender, at dieseltyverierne er svære at gardere sig imod. De anbefaler dog, at lastbilchaufførerne ikke har så meget diesel på tanken, når de holder parkeret om natten.

Opsummering:
Natten til mandag blev en nordjysk lastbilchauffør udsat for et dieseltyveri.